정조 22년
戊午二月初三日未時上御華城行宮擧動入侍時行都承旨徐龍輔行左承旨洪仁浩行右承旨李益運左副承旨李泰永右副承旨金啓洛假承旨金祖淳記事官曺錫中洪奭周金景煥記注官金良倜一提學鄭民始二提學沈煥之檢校直提學李晩秀原任直閣南公轍李始源檢校待敎沈象奎李存秀以次隨駕左議政蔡濟恭右議政李秉模藥房提調沈煥之副提調徐龍輔及諸閣臣以承候請對敎曰除耗一款大臣與內外使及有司堂上合坐爛商歸一後入稟則當爲召見矣至未時命大臣閣臣藥房及外使徐有隣兼內使趙心泰京畿監司李在學有司堂上李時秀趙鎭寬竝入侍濟恭等曰夜間調攝中聖候若何上曰今則比昨差勝明當行禮再明則當還宮矣謁園之擧苟或有妨於調攝之節則强而爲之反近於人事上諸議之迭請直爲還宮予亦不以爲非矣卽者慈宮有所下敎若曰行幸體重今此動駕本爲謁園展誠若不行禮而直爲回鑾則人固不能盡知其出於十分愼攝而八方瞻聆反易驚惑且直爲還宮雖若爲目下調理之道以無窮之聖慕始爲展省而行終焉缺然而返旣還之後每以誠禮之未展耿耿于中或反致膈候之添加多日調攝以待平復必行謁園之禮爲好云慈敎旣如是諸節今亦頓勝無慮享事之親將矣濟恭等曰伏承慈敎實出尋常萬萬臣等之憂只在目前而慈慮之卓越至及日後臣不勝欽頌贊歎第聖候姑未夬復明日日氣亦未可知更加調攝實是區區之望也上曰明日若不行禮則非但更無吉日軍兵百官之多日滯留亦甚可悶予之筋力亦有自量者存暫時往來何必爲慮乎仍敎濟恭等曰支放給代之道其果何以料量耶濟恭等曰依下敎以整理穀耗條相換磨鍊而不足之數又以勅需米耗條磨鍊給代諸議亦幾歸一矣上曰其數相當耶民始曰本府還餉分給者爲三萬四千六百餘石折米爲一萬八千五百餘石故耗條米爲一千八百五十石其中諸般支放等一千二百四十石則折價五兩當爲六千二百餘兩排朔六百九石餘則折價五兩當爲三千四十餘兩矣整理穀每年耗約爲一千餘石此則折價三兩當爲三千兩有餘與彼排朔條相當而少不足勅需耗條一千八百石折價四兩當爲七千餘兩與彼支放條相當而多有餘矣有隣曰本府米價踴貴貿取絶難故皆以五兩磨鍊矣上曰以五兩貿米能無不足之患耶民始曰彼以三兩四兩而此以五兩折長補短似無不足之歎矣上曰府內可得千石耶心泰曰營本府大同米排朔條六百石及大有屯穀折米三百石而外營應下中推移一百石則可爲千石之數矣上曰本府之中如可得千石則甚爲便當矣卿等旣爛熳商確必當善爲區處矣當以除耗一事書下傳敎而凡係華城還餉皆以整理穀爲名諸道則仍無整理穀名色屬之常賑或備局更不以整理穀三字爲貽弊之端則事事圓好矣濟恭曰除耗之擧非但言足聽聞以其有耗也故還分多還分也多故爲害於民今旣無耗則願者與之不願者勿與還弊亦從此可祛矣且支放給代或慮貿米之爲弊而如彼區處秩秩有序不勝幸甚矣民始曰諸道整理穀一竝以常賑區處好矣有隣曰今而後斷當半留半分城內留庫當爲萬石矣上曰保障之地尤合峙穀大抵此擧專出爲所重之意而若或因是而有弊於他邑則可乎在學曰他邑別無貽害之事矣上曰西京去古未遠故爲民施惠輒減田租之半今則異於是有田者率多豪富故減租之惠不及於小民至若還耗之除專爲小民之惠澤矣華城一府必得地位高者任其事左相則旣已經之而如卿等諸人皆須着力擔當副此至意也上曰諸道整理穀今旣移換矣所謂修城整理穀之當初設置非予本意不但名色之眩於擧行藉此貽弊亦不一其端及今同時變通從長區處爲好矣上曰近聞廣州出鎭之後屬邑有分置之還蓋因當初城內校吏支放專以還餉聊賴故其弊至於原穀之漸耗前廣留欲痛革此弊遂罷城內民給還之規而以山城還五千石分定於二十邑謂之南城餉穀以充支放之需如是之際畿邑受弊又當如北漢還上之弊矣上曰廣州分司後城餉五千石之移轉畿內二十邑者雖出於不得已之擧而近聞移轉各邑耗條作錢之際不無受弊之端云不可不趁卽釐正矣濟恭曰廣州餉穀之移轉各邑者其所爲弊果無異於北漢城餉之弊伏聞聖敎不勝欽頌及今變通則畿邑民惠恐無大於此矣秉模曰此穀之分置各邑取耗作錢者蓋出於杜反逋之宿弊補支放之需用而斂散之際民弊已多執錢之時奸竇層生伏奉聖敎已入俯燭矣及今釐正在所不已自今以後元穀折米五千餘石屬之道內留庫自畿營某樣穀中耗條三百石每年以詳定價九百兩從便移送於廣州二百石不足之代則年前出鎭時有用餘米二百石之姑付守臣者以此充補綽有餘裕矯救之道恐無出此令道守臣往復擧行似合事宜近聞南城餉米五千餘石之換在湖西者其所爲弊與畿邑無異云亦依右例一體釐正尤有合於仰體聖念之道故竝此仰達矣上曰依爲之出擧條鎭寬曰除耗處分甚盛擧也但來頭必有停退蠲減之時則國穀之漸就耗縮亦不可不念古人亦有田租減半之例臣意則以半耗蠲除似合於經遠之謨矣上曰異同之論固爲好矣而今旣以全耗爲定有難更議矣命書榻敎曰明日詣園所行禮還至行宮再明三明間當還宮以此分付仍敎時秀曰軍令以差晩磨鍊時秀曰軍號之預爲啓下者止於今日自明日以後三日軍號當自此中啓下封送於留都所當令禁軍持去乎上曰當使宣傳官持去矣仍命諸臣權退至申時時秀進軍令上敎益運曰明日謁園時香官則陪香先詣可也命書榻敎曰明日詣園所時東西班大皇橋近處留駐又命書榻敎曰本府中軍勿拘常格以閫帥防禦使以上有履歷人今日政各別擇差敎益運曰俄者兵判以軍號書送事謂當付禁軍入送云軍號事體至重且祕無異發兵符故以制勝傳令宣傳官奉往豈可付之禁軍乎仍命書傳令一度傳給宣傳官使之往傳于留都大臣及訓御將又下軍號封敎曰封下軍號大臣依傳令辭意傳于守宮承旨發牌兵曹郞廳排日頒布訓御將代領諸節亦依傳令辭意爲之事分付酉時命試射放入格人頒賞于殿庭外使徐有隣兼內使趙心泰外營從事官金思羲以次侍立階下親軍衛閑良申龍大等以次領賞益運曰外營從事官見差本府社壇享官門限前出去然後可以趁期矣上曰然則使之出去也又敎曰頒賞姑未畢閉門姑勿爲之先爲懸燈也宣傳官啓稟懸燈號令如例藥房請入診命入侍煥之等曰夕間聖候調攝之節若何上曰今已向差不必入診矣仍命先退命書兵曹草記批旨訖敎心泰曰鄕軍先以路遠處軍兵磨鍊明日還詣行宮後先爲解送也又敎曰挾輦軍四十名未明先詣駕前駕後各三十壯勇衛左右列各三十隨駕事分付心泰曰外營入防軍環衛依前知委擧行之意約束於外使處而外山麓樹木茂密處逐虎軍以幾名磨鍊乎上曰以五十名磨鍊可也又敎曰軍兵去就皆送信箭斯速擧行而內外使則旣已親承下敎不必更送信箭矣又敎曰明日詣園所時外營旗鼓八達門落後還詣行宮時待令于梅橋可也頒賞訖命親軍衛正領等進立階下敎曰親軍衛之特置意蓋有在而近聞奸弊多端人皆厭避云其所爲弊之端一一陳達而有闕塡代之時誰爲主管亦爲直陳也正領等對曰二百親軍衛散在各處而其中家在外村之類去營下爲百里或七八十里一月一赴之際人馬之久留糧資之多辦實多艱窘之弊此所以或有厭避也塡代之時則正領與書員同選可合之人矣上曰許多弊瘼專由書員之容奸該別將亦以其見欺於書員之故方欲嚴處況爾等旣在三正九領之列固當預求可合之人以爲臨時充定之地而乃與書員符同作奸一境之內可合於親軍衛者書員輩何以知之書員云云爾旣發口其所作弊之狀若不一一直告則當爲嚴棍取服斯速仰對无敢一毫欺隱也仍命心泰以上敎分付正領等對曰正領擇可合人以授書員書員報于該將別無從中作奸之事矣上曰近來充定之規大異於當初入屬之時此專是從中作奸之致而朔試射賞格間亦有不能受去者云此非書員之弊而何若非書員之弊乃是爾等正領之弊也今若更問徒涉屑越且値齋日明日行禮還宮後令內外使合坐嚴問若又欺隱當另加嚴處今則姑令退去而此後塡闕之規令外使爛商釐正以此意分付仍命領賞親軍衛以下退出敎益運曰御史徐有聞呂駿永差送時前後下敎何等申複而專不致察甚至於今日使不佩掌標者雜在於衛內外而視若不見一不執捉有若戲劇者然是豈成說乎況渠輩公然出入於作門而多率下隷反爲弊端亦甚可駭御史則不可決棍令備局差假備邊郞使之各別廉察還宮日待令於始興而若或如前不勤則當決棍嚴處招致兩人以筵敎內辭意立庭責諭而若或不善隱身現形於作門近處則執留後來告之意竝爲分付於作門哨官御史掌標則只給三箇其餘二箇則使之還納而無掌標帶隷令畿伯今日內押送京中可也宣傳官啓稟閉門號令諸臣權退至三更命益運入侍命書傳敎曰自奉園寢於本府今焉爲十年予小子抱莫攀靡洎之慟而不能日日躬檢灑掃以展晨昏之誠惟府之群黎百姓居是地長瞻宰樹共護珠丘予安得不視是府如視帝鄕待是民如待故人然於十年之間荏苒因循何事近於仁政何政可以便民減租之政貧富難以竝施給復於民古今各異其宜惟糶糴之除耗爲人和之策乙卯整理穀之竝置華城除耗糶糴卽予當初本意而未果爲者聞其穀摠庶可排比自今華城還餉竝稱整理穀仍除耗穀而陞爲留司以後民以穀多爲苦令守臣知此意斂散園底田土之入於火巢處初準十倍之直再亦如之三四次定界也與初再相反此亦量宜加給而大有設屯如意築垌亦出爲民足食之意近聞賦繁役重此亦當爲益下之政俾卽從長措處親軍衛之特置實倣羽林衛之例而將不致察吏緣爲奸亦依筵敎別般釐正至於萬年堤役所重上爲園寢下爲民生疏導之費當有內下回鑾後卜日經始必趁農作前告竣凡此數條爲園寢拱衛之道推以及於民生之樂業自餘擧行付之廟堂條列知委仍命退承史以次權退